
Ministru kabineta rīkojums Nr. 241
Rīgā 2022. gada 5. aprīlī (prot. Nr. 19 18. §)
Par starpinstitucionālas darba grupas izveidi vienotas nacionāla līmeņa e-lietas koncepcijas un vienotas e-lietas arhitektūras īstenošanai un attīstībai, kā arī turpmākai e-lietas pārvaldības mehānisma īstenošanai
· 1. Saskaņā ar Procesu norises elektroniskā vidē valsts platformas likuma 11. panta sestās daļas 2. punktu izveidot starpinstitucionālu darba grupu mērķtiecīgai sadarbībai un koordinācijai, lai nodrošinātu vienotas nacionāla līmeņa e-lietas koncepcijas un vienotas e-lietas arhitektūras īstenošanu un attīstību, kā arī turpmāku e-lietas pārvaldības mehānisma īstenošanu (turpmāk – darba grupa).
· 2. Darba grupā ir eksperts informācijas tehnoloģiju jautājumos no katras iestādes, kura organizē un vada pamatdarbības informācijas sistēmas darbību un kuras valsts informācijas sistēmas plāno izmantot e-lietas platformu e-lietas datu apmaiņai, kā arī Vides aizsardzības un reģionālās attīstības ministrijas eksperts informācijas tehnoloģiju jautājumos un Tiesu administrācijas eksperts datu aizsardzības jautājumos.
· 3. Darba grupas vadītājs ir Tiesu administrācijas eksperts informācijas tehnoloģiju jautājumos.
· 4. Darba grupas vadītājs organizē un vada darba grupas sēdes, kā arī katrā E-lietas uzraudzības padomes sēdē sniedz pārskatu par vienotas nacionāla līmeņa e-lietas koncepcijas, vienotas e-lietas arhitektūras un e-lietas ieviešanas rīcības plāna izpildes gaitu un rezultatīvajiem rādītājiem.
· 5. Darba grupas vadītājam ir tiesības pieprasīt no darba grupā pārstāvētajām iestādēm informāciju jautājumos, kas saistīti ar e-lietas ieviešanu un funkcionēšanu.
· 6. Darba grupa, lai sasniegtu Procesu norises elektroniskā vidē valsts platformas likuma 11. panta sestās daļas 2. punktā noteikto mērķi:
· 6.1. izstrādā e-lietas ieviešanas rīcības plānu un citus dokumentus un, ja nepieciešams, aktualizē tos, norādot finansēšanas avotu;
· 6.2. izvērtē informāciju par pamatdarbības informācijas sistēmu lietotāju vajadzībām un iespējas  atbilstoši uzlabot e-lietas platformas darbību;
· 6.3. darba grupas kompetences jomā koordinē politikas plānošanas dokumentu un tiesību aktu ieviešanu;
· 6.4. darba grupas kompetences ietvaros sagatavo priekšlikumus par valsts budžeta programmu un apakšprogrammu vai citu atbalsta instrumentu izstrādi, kā arī sniedz priekšlikumus par nepieciešamajām izmaiņām valsts budžeta programmu un apakšprogrammu finansēšanas plānos;
· 6.5. koordinē pamatdarbības informācijas sistēmu vai to valsts informācijas sistēmu pielāgošanu e-lietas darbībai, kas plāno izmantot e-lietas platformu, un sniedz atbalstu šo informācijas sistēmu pārziņiem;
· 6.6. izstrādā priekšlikumus un ieteikumus  pamatdarbības informācijas sistēmas pilnveidošanai, lai īstenotu vienotas nacionāla līmeņa e-lietas koncepcijas ieviešanu;
· 6.7. koordinē pamatdarbības informācijas sistēmu vai to valsts informācijas sistēmu datu apmaiņas servisu izstrādes principu un datu apmaiņas vienotu principu ieviešanu, kas plāno izmantot e-lietas platformu;
· 6.8. izstrādā vadlīnijas pamatdarbības informācijas sistēmu vai to valsts informācijas sistēmu sadarbspējai ar e-lietas platformu, kas plāno izmantot e-lietas platformu, kā arī drošības noteikumu vadlīnijas;
· 6.9. veic veiktspējas un drošības (arī infrastruktūras drošības) pazīmju izpēti un nosaka vienotas prasības pamatdarbības informācijas sistēmām un informācijas sistēmām, kas plāno izmantot e-lietas platformu.
· 7. Tiesu administrācija materiāltehniski nodrošina darba grupas darbu, veic sekretariāta funkcijas un Tiesu administrācijas tīmekļvietnē uztur aktuālo informāciju par darba grupas sastāvu.

